डॉ. सतीश दुबे : मैं लेखन को शब्दों की आराधना मानता हूँ, इसीलिए अपनी अभिव्यक्ति के लिए मैंने किसी विधा-विशेष की बागड़-बंदी नहीं की। लेखन का स्वरूप अन्तर्वस्तु के अनुरूप हो, यह कोशिश रहती है। दरअसल हकीकत तो यह है कि मैं लिखता नहीं हूँ, बल्कि अपने ही इर्द-गिर्द का जीवन, उससे जुड़े लोग, देखे-भाले अप्रत्याशित या संभावना-सोच से परे अनुभव मुझे लिखने को मजबूर करते हैं। मैं चाहता हूँ मेरा लेखन मनुष्य-जीवन और अपने समय के यथार्थ से सम्बद्ध हो।